**כוכב נולד** (באנגלית: **A Star Is Born**) הוא סרט קולנוע אמריקאי משנת 2018, אותו ביים בראדלי קופר ובו מככבים קופר וליידי גאגא, זוכת פרס אוסקר לשיר המקורי הטוב ביותר. הסרט מבוסס על סרטו של ויליאם ולמן באותו שם משנת 1937.

עלילה
-----

ג'קסון "ג'ק" מיין (בראדלי קופר) הוא זמר קאנטרי מפורסם המתמודד עם אלכוהוליזם, סמים, אובדן שמיעה ומשבר בקריירה ובחייו האישיים. האמרגן שלו הוא אחיו הבכור, בובי (סם אליוט). ערב אחד, לאחר הופעה, הוא נקלע לבר שבו מופיעה אלי (ליידי גאגא), זמרת אלמונית, כחלק מהופעה של דראג קווין כשהיא מבצעת את השיר החיים בוורוד של אדית פיאף. ג'קסון מבקש לפגוש את אלי והם יוצאים לערב שבו הם משוחחים בגילוי לב. במהלך הערב אלי חושפת בפניו יצירה שחיברה. ג'ק מזמין אותה למופע שלו מול קהל רחב, ובמהלך ההופעה קורא לה לבצע עמו את השיר שכתבה והוא עיבד. אלי עולה לבמה, מופיעה וסרטון המתעד את המופע הופך לפופולרי ברשת. אלי מצטרפת לג'קסון למסע ההופעות.

בהמשך, בעקבות הצלחתה חוברת אלי לאמרגן שמקדם אותה לקריירת סולו בכיוון מסחרי ופופ, למורת רוחו של ג'קסון שמתדרדר שוב לאלכוהוליזם ולסמים. לאחר הופעה מוצלחת של אלי, ג'קסון מבקש ממנה נישואים והם נישאים בחטף. בטקס פרסי גראמי מופיע ג'קסון כשהוא שיכור, וכשאלי עולה לקבל את פרס תגלית השנה, הוא מדדה לבמה. אלי מנסה להודות לו על העזרה שלו בתחילת הקריירה. ג'קסון שיכור מכדי להבין מה קורה משתין על עצמו ומתעלף. בעקבות זאת הוא מתאשפז במוסד גמילה ומבטיח לאלי להשתנות. הוא נמצא חודשיים במוסד, מצבו משתפר והוא מתחיל לעסוק בספורט באופן קבוע. באחד המפגשים עם הפסיכולוג שלו הוא מתוודה שניסה להתאבד בעבר, בגיל 13, על ידי תלייה ולא הצליח. הוא גם מספר שאביו היה שתיין לפניו, ולא שם לב למה שקורה אצל הילדים שלו.

טרם חזרתו של ג'קסון הביתה, אלי מבקשת לצרף אותו למסע ההופעות שלה באירופה. האמרגן של אלי מתנגד, מה שמוביל אותה לביטול המסע לגמרי. האמרגן כועס ומתעמת עם ג'קסון שהפעולות שלו גורמות לפגיעה בקריירה של אלי. לעומת זאת, אלי מספרת לג'קסון שהמסע בוטל על מנת שתוכל להתרכז ביצירת האלבום השני. אלי יוצאת להופעה ומבקשת מג'קסון שיגיע לשיר איתה. אולם הוא מחליט להישאר בדירה. הוא מוצא כדורים ישנים, לוקח אותם ואז מתאבד בתלייה במוסך. אחיו, בובי, מנסה לעודד את אלי ואומר לה שזו אשמתו של ג'קסון בלבד שהוא מת, ולא אשמתה. בהופעה לזכרו שרה אלי את השיר שכתב עבורה.

שחקנים ודמויות
--------------

| שם השחקן/ית | שם הדמות | אודות הדמות |
| --- | --- | --- |
| בראדלי קופר | ג'קסון מיין | זמר-יוצר ידוע והמנטור של אלי |
| ליידי גאגא | אלי | זמרת-יוצרת אלמונית |
| סם אליוט | בובי מיין | אחיו למחצה של ג'קסון |
| דייב שאפל | נודלס | חברו של ג'קסון |
| אנדרו דייס קליי | לורנזו | אביה של אלי |
| אנתוני ראמוס | רמון | חברה של אלי |
| רפי גברון | רז גברון | מפיק מוזיקלי |
| בוני סומרוויל | סאלי קאמינגס |  |
| מייקל הארני | וולפי | חברו של לורנזו |
| גרג גרונברג |  | נהגו האישי של ג'קסון |
|

הפקה
----

הסרט הוא הגרסה הקולנועית השלישית לסרטו המקורי של ויליאם ולמן באותו שם משנת 1937, לאחר הגרסה מ-1954 בכיכובם של ג'ודי גרלנד וג'יימס מייסון והגרסה מ-1976 בכיכובם של ברברה סטרייסנד וקריס קריסטופרסון.

לאחר מספר שנים של תלאות הפקה במהלכן נשקל קלינט איסטווד כבמאי וליהוקה של ביונסה לתפקיד הראשי, נבחר לבמאי הסרט בראדלי קופר שזה לו סרטו הראשון כבמאי, קופר גם נכנס כשותף להפקה ולוהק לגילום התפקיד הגברי הראשי. לצדו לוהקה ליידי גאגא בתפקיד הקולנועי הראשי הראשון שלה. הצילומים התבצעו במהלך 2017 במספר אתרים בקליפורניה בהם בלוס אנג'לס, בסנטה קלריטה ובפסטיבל קואצ'לה וכן בפסטיבל גלסטונברי שנערך באנגליה.

הקרנת הבכורה של הסרט נערכה ב-31 באוגוסט 2018 בפסטיבל הסרטים של ונציה. הקרנה הבכורה בארצות הברית הייתה ב-5 באוקטובר של אותה שנה.

הסרט הוקדש למנטורית של קופר, אליזבת' קמפ, שנפטרה מסרטן בשנת 2017.

מוזיקה
------

 ערך מורחב – **A Star Is Born (פסקול, 2018)**  

פסקול הסרט כולל שירים מקוריים המבוצעים על ידי קופר וליידי גאגא שרובם נכתבו בשיתוף פעולה של קופר, ליידי גאגא עם לוקאס נלסון וכן שיתופי פעולה נוספים עם מארק רונסון, ניק מונסון, דיאן וורן, ג'וליה מייקלס ואחרים. כמו כן כולל הפסקול ביצוע מחדש לשיר החיים בוורוד של אדית פיאף שמבוצע על ידי ליידי גאגא. הפסקול הופץ על ידי אינטרסקופ רקורדס במקביל לתחילת ההקרנה המסחרית של הסרט.

שיר הנושא, "Shallow", שנכתב על ידי ליידי גאגא, אנדרו ווייט, מארק רונסון ואנתוני רוסומאנדו, הופץ כסינגל וזכה להשמעות רבות ברחבי העולם. הוא זיכה את יוצריו בפרס אוסקר לשיר המקורי הטוב ביותר, בפרס גלובוס הזהב לשיר המקורי הטוב ביותר ובפרס גראמי בקטגוריית "השיר הטוב ביותר שנכתב לסרט קולנוע, לטלוויזיה או למדיה ויזואלית אחרת".

ביקורת ופרסים
-------------

הסרט זכה לשבחי מבקרי הקולנוע, לפי אתר Rotten Tomatoes קיבל דירוג משוקלל של 8.1 ו-90% תגובות חיוביות מצד מבקרי הקולנוע הבכירים. הסרט זכה לתשבחות רבות מצד מבקרי הקולנוע ומאתרי התרבות השונים, והושווה פעמים רבות לשלושת הסרטים הקודמים משנים קודמות; כוכב נולד (1976), כוכב נולד (1937), וכוכב נולד (1954). אתר החדשות Insider ביקר את הסרט בצורה חיובית באומרו "כוכב נולד" בכיכובו של בראדלי קופר הוא "[הסרט] הטוב ביותר בטווח הארוך כי הוא הכי כנה", ודירג את הסרט במקום הראשון מבין סדרת הסרטים במירוץ השנים. גם באתר החדשות הבינלאומי *USA Today*, הסרט התברג במקום הראשון כאשר תיארו את הסרט כ"הטייק החדש מוסיף ניואנסים ופיתוח דמויות שחסרים מקודמיו. בנוסף, זה פשוט סיפור אזהרה מודרני נהדר". העיתון האמריקאי *The New-York Times*, השווה את הסרט לשאר הסרטים גם כן, והחליט כי הסרט הוא הסרט הטוב ביותר מבין כל הסדרה והצהיר כי "השניים ביצעו מודרניזציה של הסיפור הזה עם עומק של תחושה ומוזיקליות שנועדה להרוות את עונת הפרסים".

עבור מגזין בילבורד, הסרט דורג במקום השני וטענו כי "הבמאי קופר מעביר אמפתיה אנושית עמוקה לדמויות שלו, והמצלמה שלו נעה בנזילות בטוחה, רק מושכת את תשומת הלב לעצמה כשהיא מחקה באופן משכנע את מצבה ההידרדרות של דמותו. והגברת ליידי גאגא מתגלה כאחת ההופעות הגדולות של זמר שהפך לשחקן בכל הזמנים (ברצינות)".

הסרט היה מועמד לשמונה פרסי אוסקר וקטף פרס אחד: הסרט הטוב ביותר, השחקנית הטובה ביותר, השחקן הטוב ביותר, שחקן המשנה הטוב ביותר (סם אליוט), צילום, השיר המקורי הטוב ביותר ("Shallow") - מועמדות בה זכה לבסוף, מיקס הסאונד, והתסריט המעובד הטוב ביותר. הוא זכה בפרס באפט"א למוזיקה הטובה ביותר בסרט.

קישורים חיצוניים
----------------

ויקישיתוף מדיה וקבצים בנושא **כוכב נולד** בוויקישיתוף
* אתר האינטרנט הרשמי של כוכב נולד
* כוכב נולד, ברשת החברתית פייסבוק
* כוכב נולד, ברשת החברתית אקס (טוויטר)
* כוכב נולד, ברשת החברתית אינסטגרם
* "כוכב נולד", במסד הנתונים הקולנועיים IMDb (באנגלית)
* "כוכב נולד", באתר נטפליקס
* "כוכב נולד", באתר AllMovie (באנגלית)
* "כוכב נולד", באתר Rotten Tomatoes (באנגלית)
* "כוכב נולד", באתר Box Office Mojo (באנגלית)
* "כוכב נולד", באתר Metacritic (באנגלית)
* "כוכב נולד", באתר אידיבי
* "כוכב נולד", במסד הנתונים הקולנועיים KinoPoisk (ברוסית)
* אתר למנויים בלבד אמיר קמינר, "עשינו דיל: אני אאמין בליידי גאגא כשחקנית והיא תאמין בי כזמר", באתר "ידיעות אחרונות", 4 באוקטובר 2018

**ביקורות**

* זהר וגנר, ‏ביקורת סרט 'כוכב נולד': כשליידי גאגא ובראדלי קופר נפגשים על המסך, באתר onlife,‏ 4 באוקטובר 2018
* אבנר שביט‏, "כוכב נולד": ליידי גאגא נפלאה, הסרט פחות, באתר וואלה!‏, 5 באוקטובר 2018
* שמוליק דובדבני, ביקורת סרט - "כוכב נולד": ליידי גאגא נהדרת וכובשת, באתר ynet, 5 באוקטובר 2018
* ישי קיצ'לס, מחיר התהילה: ליידי גאגא שיחקה אותה, באתר ישראל היום, 7 באוקטובר 2018
* עדן יואל, ‏כוכב נולד? יותר כמו כוכבת נולדה, באתר ‏מאקו‏, 7 באוקטובר 2018
* אתר למנויים בלבד אורי קליין, "כוכב נולד": הסרט הזה שייך לליידי גאגא, באתר הארץ, 14 באוקטובר 2018
* יואב לוסטיג, ‏"כוכב נולד": קצת לעוס, קצת ארוך, אבל חביב, בעיתון מקור ראשון, 24 באוקטובר 2018

הערות שוליים
------------

1. ↑  (A Star is Born (2018 באתר the-numbers.com
2. ↑  Why Every Era Gets the A Star Is Born It Deserves, ואניטי פייר, אוקטובר 2018
3. ↑  Carrie Wittmer, All of the 'A Star Is Born' movies ranked from worst to best, Business Insider (באנגלית אמריקאית)
4. ↑  Brian Truitt, Every version of 'A Star Is Born' (including Lady Gaga/Bradley Cooper's new one), ranked, USA TODAY (באנגלית אמריקאית)
5. ↑  Kring-Schreifels, Jake (2018-10-04). "4 Stars, 4 Distinct Eras: Which Version of 'A Star Is Born' Does It Best?". *The New York Times* (באנגלית אמריקאית). ISSN 0362-4331. נבדק ב-2023-02-07.
6. ↑  Joe Lynch, Every Version of ‘A Star Is Born’ Ranked Worst to Best, Billboard, ‏2018-10-04 (באנגלית אמריקאית)

|  |  |  |
| --- | --- | --- |
| **הקודם**:**2010: האקסים של החברה שלי** | **פרס סטלייט – הסרט הטוב ביותר - קומדיה או מוזיקלי** **2018: כוכב נולד** | **הבא**:**2019: היו זמנים בהוליווד** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010180014605171
* LCCN: no2018139772
* WorldCat (עם LCCN): no2018-139772

 |